b'\n_START_ARTICLE_\nDegutas\n_START_PARAGRAPH_\nDegutas \xe2\x80\x93 kietojo kuro (akmens angli\xc5\xb3, durpi\xc5\xb3, skal\xc5\xabn\xc5\xb3, medienos) sausosios distiliacijos produkt\xc5\xb3 kondensatas. Aliejin\xc4\x97s konsistencijos, specifinio kvapo, rudos ar juodos spalvos med\xc5\xbeiaga. Netirpus vandenyje. Jo sud\xc4\x97tis priklauso nuo kuro r\xc5\xab\xc5\xa1ies ir distiliacijos temperat\xc5\xabros. Praeityje degutas buvo pla\xc4\x8diai vartojamas medin\xc4\x97ms valtims, laivams, stogams sandarinti. \xc5\xa0iuo metu da\xc5\xbeniausiai nereikalinga, tod\xc4\x97l poreikis labai suma\xc5\xbe\xc4\x97j\xc4\x99s. Ma\xc5\xbeais kiekiais degutas vis dar naudojamas kaip prieskonis specifiniuose saldainiuose, alkoholiniuose g\xc4\x97rimuose._NEWLINE_Degutas, gautas \xc5\xbeemoje temperat\xc5\xabroje pusiau koksuojant rusv\xc4\x85sias anglis \xc5\xbeemoje temperat\xc5\xabroje (apie 550\xc2\xa0\xc2\xb0C), yra alifatin\xc4\x97s prigimties ir vadinamas pirminiu. Jame esama angliavandenili\xc5\xb3 (so\xc4\x8di\xc5\xb3j\xc5\xb3, neso\xc4\x8di\xc5\xb3j\xc5\xb3, naften\xc5\xb3) ir \xc5\xa1iek tiek aromatini\xc5\xb3 jungini\xc5\xb3. Perdirbant pirmin\xc4\xaf degut\xc4\x85, gaunamas benzinas, soliarin\xc4\x97 alyva, parafinas, fenoliai, piridino baz\xc4\x97s, organin\xc4\x97s r\xc5\xabg\xc5\xa1tys. Aromatin\xc4\x97s prigimties degutas gaunamas i\xc5\xa1 akmens angli\xc5\xb3, koksuojam\xc5\xb3 auk\xc5\xa1toje temperat\xc5\xabroje (apie 1100\xc2\xa0\xc2\xb0C). I\xc5\xa1 jo gaunami aromatiniai junginiai \xe2\x80\x93 toluenas, ksilenas, piridino baz\xc4\x97s, anilinas, naftalinas, antracenas, naftenai, chinolinas, vartojami kaip \xc5\xbealiava gauti organiniams da\xc5\xbeams, vaistams, sprogstamosioms med\xc5\xbeiagoms.'